pythainlp/thaigov-v2-corpus-22032023 huggingface dataset:
วันพุธที่ 20 กรกฎาคม 2565
สำนักงานสลากฯ จัดเวทีรับฟังความคิดเห็นประชาชนและศึกษาผลกระทบทางสังคม เกี่ยวกับสลากกินแบ่งรัฐบาล แบบ N3 และ L6
สำนักงานสลากฯ จัดเวทีรับฟังความคิดเห็นประชาชนและศึกษาผลกระทบทางสังคม เกี่ยวกับสลากกินแบ่งรัฐบาล แบบ N3 และ L6 เริ่มครั้งแรกที่เชียงใหม่ และเปิดรับความคิดเห็นผ่านช่องทางออนไลน์ตั้งแต่บัดนี้ ถึง 10 สค. 65
วันนี้ (20 กรกฎาคม 2565) เวลา 09.30 น.ที่โรงแรมกรีนนิมมาน อำเภอเมือง จังหวัดเชียงใหม่ นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล พร้อมด้วยพันโท หนุน ศันสนาคม ผู้อำนวยการสำนักงานสลากกินแบ่งรัฐบาล นายทวีป วุฒิบาทุกาจิตต์ รองผู้อำนวยการสำนักงานสลากกินแบ่งรัฐบาล ร่วมประชุมรับฟังความคิดเห็นของผู้มีส่วนได้ส่วนเสียและศึกษาผลกระทบทางสังคม เกี่ยวกับการกำหนดประเภทและรูปแบบสลากกินแบ่งรัฐบาล จังหวัดเชียงใหม่ โดยกิจกรรมแบ่งออกเป็นสองส่วน คือ การรับฟังความคิดเห็นและตอบข้อซักถามในช่วงเช้า และการสนทนากลุ่มย่อย (focus Group) ในช่วงบ่าย โดยมีกลุ่มผู้มีส่วนได้ส่วนเสียที่เข้าร่วมกิจกรรม ประกอบด้วย ตัวแทนจำหน่ายสลาก ผู้ซื้อจองล่วงหน้า ตัวแทนส่วนราชการที่เกี่ยวข้อง สื่อมวลชน และประชาชนผู้ซื้อสลาก
นายธนวรรธน์ พลวิชัย กรรมการและโฆษกคณะกรรมการฯ กล่าวต่อผู้สื่อข่าวว่า จากการ ที่สำนักงานสลากฯ ได้วางแนวทางในการแก้ไขปัญหาสลากเกินราคา เป็น 3ระยะ โดยในระยะสั้น เป็นการตั้งจุดจำหน่ายสลาก 80 ซึ่งขณะนี้มีอยู่ 754 จุดทั่วประเทศ และจะครบ 1,000 จุด ในเดือนสิงหาคมนี้ ส่วนการแก้ไขปัญหาระยะกลาง คือการจำหน่ายสลากผ่านแพลตฟอร์มออนไลน์ หรือสลากดิจิทัล ที่มีกระแสตอบรับเป็นอย่างดีจากพี่น้องประชาชนที่ต้องการซื้อสลากในราคา 80 บาท รวมถึงการคัดเลือกผู้ซื้อจองล่วงหน้าที่ใกล้จะดำเนินการแล้วเสร็จ สำหรับมาตรการแก้ปัญหาสลากเกินราคาในระยะยาว คือ การออกผลิตภัณฑ์ใหม่เพื่อเป็นทางเลือกให้กับผู้ที่ต้องการเสี่ยงโชคอย่างถูกกฎหมาย โดยที่ พระราชบัญญัติสํานักงานสลากกินแบ่งรัฐบาล พ.ศ.2517 และที่แก้ไขเพิ่มเติม กําหนดไว้ว่า “การออกประกาศ กําหนดประเภทและรูปแบบสลากกินแบ่งรัฐบาลโดยความเห็นชอบของคณะรัฐมนตรี ทั้งนี้ ต้องจัดให้มีการรับฟังความคิดเห็นของผู้มีส่วนได้เสียและศึกษาผลกระทบทางสังคม เพื่อนํามาประกอบการพิจารณาก่อนออกประกาศ รวมทั้งต้องให้ผู้ด้อยโอกาสและคนพิการเข้าถึงการเป็นตัวแทน จําหน่ายสลากกินแบ่งรัฐบาลด้วย” ดังนั้น สํานักงานสลากกินแบ่งรัฐบาลจึได้กําหนดประเภทและรูปแบบสลากกินแบ่งรัฐบาลที่จะรับฟังความคิดในครั้งนี้ คือสลากกินแบ่งรัฐบาลตัวเลข 3 หลัก (Number 3 : N3) และสลากกินแบ่งรัฐบาล 6 หลัก (Lottery 6 : L6)
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล กล่าวว่า สำหรับการจัดประชุมรับฟังความคิดเห็นและศึกษาผลกระทบทางสังคม จะจัดขึ้นอีก 5 ครั้ง ในภูมิภาคต่างๆ ได้แก่ ชลบุรี ขอนแก่น เลย นครศรีธรรมราช และกรุงเทพมหานคร ตั้งแต่วันที่ 24 กรกฎาคม – 10 สิงหาคม 2565 สำหรับประชาชนที่สนใจ สามารถเดินทางไปร่วมแสดงความคิดเห็นในพื้นที่ดังกล่าวได้ หรือติดตามรายละเอียดเกี่ยวกับประเภทและรูปแบบสลากกินแบ่งรัฐบาล พร้อมทั้งแสดงความคิดเห็นได้ที่เว็ปไซต์สำนักงานฯ www.glo.or.th หรือ newlottery.glo.or.th ตั้งแต่บัดนี้ จนถึงวันที่ 10 สิงหาคม 2565 หลังจากนั้น สำนักงานฯ จะรวบรวมความคิดเห็น รวมทั้งผลการศึกษาผลกระทบทางสังคมในทุกมิติ ตลอดจนมาตรการต่างๆ ที่เกี่ยวข้อง เสนอคณะกรรมการสลากกินแบ่งรัฐบาล และกระทรวงการคลัง เพื่อพิจารณานำเข้าที่ประชุมคณะรัฐมนตรีต่อไป
วันจันทร์ที่ 11 เมษายน 2565
กรมการขนส่งทางบก ร่วมกับผู้ประกอบการขนส่งรถโดยสารสาธารณะ ดำเนินมาตรการจูงใจประชาชนให้ปฏิบัติตามนโยบาย “บ้านใกล้ ออกทีหลัง - กลับไว บ้านไกล ออกไว - กลับทีหลัง”
เพื่อลดปัญหาการจราจรติดขัดในช่วงเทศกาลสงกรานต์ 2565
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) เตรียมความพร้อมดำเนินการตามแผนอำนวยความสะดวกและความปลอดภัย รองรับการเดินทางของประชาชนช่วงเทศกาลสงกรานต์ 2565 ได้จัดประชุมร่วมกับผู้ประกอบการขนส่ง จำนวน 39 ราย และสมาคมผู้ประกอบการขนส่ง จำนวน 3 สมาคม โดยขอความร่วมมือผู้ประกอบการขนส่งดำเนินการตามที่กระทรวงคมนาคมได้กำหนดมาตรการรณรงค์คนบ้านใกล้เดินทางออกจากกรุงเทพฯ ทีหลัง และเดินทางกลับเข้ากรุงเทพฯ ก่อน เพื่อกระจายการเดินทางและเหลื่อมเวลาการเดินทาง ในเส้นทางเข้า - ออกกรุงเทพฯ โดยขอความร่วมมือประชาชนที่เดินทางกลับภูมิลำเนาหรือท่องเที่ยว ซึ่งมีจุดหมายปลายทางอยู่ภายในรัศมี 200 - 300 กิโลเมตร จากกรุงเทพฯ ให้ปฏิบัติตามมาตรการ “บ้านใกล้ ออกทีหลัง - กลับไว”โดยให้เดินทางออกจากกรุงเทพฯ ในวันที่ 14 เมษายน 2565 และกลับกรุงเทพฯ ในวันที่ 16 เมษายน 2565 สำหรับมาตรการ “บ้านไกล ออกไว - กลับทีหลัง” ให้เดินทางออกจากกรุงเทพฯ ระหว่างวันที่ 12 - 13 เมษายน 2565 และกลับเข้ากรุงเทพฯ ระหว่างวันที่ 16 - 17 เมษายน 2565 โดยการเหลื่อมเวลาในการเดินทางดังกล่าวจะช่วยกระจายปริมาณการจราจรบนท้องถนน และบรรเทาปัญหาการจราจรติดขัดในช่วงเทศกาลสงกรานต์ 2565
รองอธิบดีกรมการขนส่งทางบก กล่าวเพิ่มเติมว่า ขบ. ได้ขอความร่วมมือผู้ประกอบการขนส่งในการปรับลดอัตราค่าบริการ โดยผู้ประกอบการขนส่งรถโดยสารประจำทางสามารถปรับลดอัตราค่าโดยสารรถประจำทาง หมวด 2 และหมวด 3 ได้ไม่เกินร้อยละ 20 ของอัตราค่าโดยสารที่กำหนด ในช่วงเทศกาลสงกรานต์ ระหว่างวันที่ 11 - 17 เมษายน 2565 เบื้องต้น บริษัท NEX Express จำกัด ผู้ให้บริการรถโดยสารประจำทาง หมวด 2 สายที่ 21 กรุงเทพฯ - นครราชสีมา ประกาศลดค่าโดยสาร 20% เหลือเพียง 168 บาท ในช่วงเทศกาลสงกรานต์ 2565 ระหว่างวันที่ 11 - 17 เมษายน 2565 รายละเอียดเป็นไปตามเงื่อนไขที่บริษัทกำหนด และบริษัท พันทิพย์ (1970) จำกัด ผู้ให้บริการรถโดยสารประจำทาง หมวด 3 สายที่ 745 สุราษฎร์ธานี - นครศรีธรรมราช สายที่ 488 สุราษฎร์ธานี - ตรัง และสายที่ 727 สุราษฎร์ธานี - ภูเก็ต ประกาศลดค่าโดยสาร 20% ทั้งนี้ การปรับลดเป็นไปตามวันเวลาและเงื่อนไขที่บริษัทกำหนด นอกจากนี้ ได้ขอความร่วมมือสมาคมผู้ประกอบการรถขนส่งทั่วไทย ให้ผู้ประกอบการขนส่งรถโดยสารไม่ประจำทางปรับลดอัตราค่าเช่าเหมาในช่วงเทศกาลสงกรานต์ 2565 ซึ่งสมาคมผู้ประกอบการรถขนส่งทั่วไทยได้ตอบรับเข้าร่วมมาตรการดังกล่าว โดยกำหนดอัตราค่าเช่าเหมาพิเศษสำหรับการเดินทาง ระหว่างวันที่ 6 - 12 เมษายน 2565 วันละ 4,999 บาท ไม่รวมค่าน้ำมันและค่าผ่านทาง วันละไม่เกิน 400 กิโลเมตร ซึ่งมีสมาชิกเข้าร่วมโครงการทั้งสิ้นจำนวน 34 ราย
วันอาทิตย์ที่ 22 พฤษภาคม 2565
“ชัยวุฒิ” เผยทัพอีสปอร์ตไทยอันดับ 1อาเซียน มุ่งสู่โอลิมปิก
“ชัยวุฒิ” เผยทัพอีสปอร์ตไทยอันดับ 1อาเซียน มุ่งสู่โอลิมปิก
รมว.ดิจิทัลเพื่อเศรษฐกิจเเละสังคมชื่นชมทัพกีฬาอีสปอร์ตไทยยกอันดับ1อาเซียนพร้อมสู่เวทีโอลิมปิกเน้นสนับสนุนเด็กรุ่นใหม่เล่นเกมส์เเบบมีอนาคตสู่อาชีพใหม่ของโลกออนไลน์
นายชัยวุฒิธนาคมานุสรณ์รมว.ดิจิทัลเพื่อเศรษฐกิจเเละสังคม(ดีอีเอส)พร้อมด้วยนายเอกสิทธิ์คุณานันกุลเลขานุการรัฐมนตรีและนายนิกรเดชพลางกูรเอกอัครราชทูตไทยประจำกรุงฮานอยประเทศเวียดนามเดินทางไปให้กำลังใจทัพนักกีฬาอีสปอร์ตไทยณ.ศูนย์ประชุมเเห่งชาติฮานอยพร้อมชมการเเข่งขันเกมส์RoVซึ่งปรากฏว่าไทยชนะฟิลิปปินส์เเละเข้าไปชิงเเชมป์เหรียญทองกับเจ้าภาพเวียดนาม หลังจบการเเข่งนายชัยวุฒิได้กล่าวชื่นชมทัพนักกีฬาไทยเยาวชนคนรุ่นใหม่ประกอบด้วยนายธนาสมบูรณ์พร้อมด้วยนายพสุเย็นสบาย
นายภัคพลแซ่ท่อง นายพีรวัสเปียชาตินายโทนี่เอกพงศ์โกรอฮอเนน นายสรรเพชรมารัตน์เเละนายสรวิชญมหาวนากูลซึ่งทั้งหมดเป็นนักกีฬาArena of Valorเข้ารอบเป็นที่1ของสายกับเวียดนามรอลุ้นเหรียญทองต่อไป นอกจากนี้ยังได้กล่าวขอบคุณเเละชื่นชมทีมสมาคมเเละผู้ฝึกสอนกีฬาอีสปอร์ตนำโดยสันติโหลทองนายกสมาคมที่คอยให้การสนับสนุนเเละส่งเสริมกีฬาของคนรุ่นใหม่
“ผมมองว่ากีฬาดังกล่าวเป็นอีกชนิดกีฬาที่เด็กไทยมีโอกาสที่จะก้าวไปสู่เวทีนานาชาติอย่างโอลิมปิกรัฐบาลต้องส่งเสริมสนับสนุนอย่างถูกทาง ซึ่งขณะนี้ในอาเซียนและเอเชียไทยถือว่าเป็นเเถวหน้าไม่เเพ้ชาติใดทางกระทรวงดิจิทัลฯจึงอยากที่จะสนับสนุนเเละส่งเสริมให้กีฬาชนิดนี้เติบโตเเละนำชื่อเสียงมาสู่ประเทศไทยเพราะนี่ไม่ใช่เเค่กีฬาเเละยังเป็นการสร้างอาชีพใหม่ๆเเละสร้างเศรษฐกิจดิจิทัลให้เกิดควบคู่กันไปด้วยหากเราส่งเสริมเเละพัฒนาให้ถูกทางให้ทันต่อการเปลี่ยนแปลงการเดินทางมาเวียดนามในครั้งนี้ก็เป็นส่วนหนึ่งที่ทำให้เห็นว่าประเทศอื่นๆก็กำลังตื่นตัวเเละให้ความสำคัญกับเทคโนโลยีดิจิทัลไม่แพ้ประเทศไทย”นายชัยวุฒิกล่าว
***********
วันศุกร์ที่ 24 กันยายน 2564
รัฐมนตรีว่าการกระทรวงยุติธรรม ถก ราชทัณฑ์ ขอความเห็นชอบ ตั้งนิคมอุตสาหกรรม ส่งเรื่องให้ครม.อนุมัติเร็วๆนี้
รัฐมนตรีว่าการกระทรวงยุติธรรม ถก ราชทัณฑ์ ขอความเห็นชอบ ตั้งนิคมอุตสาหกรรม ส่งเรื่องให้ครม.อนุมัติเร็วๆนี้ ชี้ช่วยประเทศได้หลายอย่าง ลดคนทำผิดซ้ำ ประหยัดงบค่าดูแลนักโทษปีละ 336 ล้าน อัดฉีดเม็ดเงินสู่ภาคเศรษฐกิจ 1,933 ล้านบาท
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า ตนได้ร่วมประชุมกับคณะกรรมการกรมราชทัณฑ์ เพื่อขอความเห็นชอบ แนวคิดการจัดตั้งนิคมอุตสาหกรรมราชทัณฑ์ เพื่อส่งให้คณะรัฐมนตรีพิจารณา โดยที่ผ่านมาประเทศไทยมีผู้ต้องขังจำนวนมาก หากเราจะแก้ปัญหาไม่ให้ผู้พ้นโทษกลับไปทำผิดซ้ำ เราจะต้องสร้างงานสร้างอาชีพให้พวกเขา เพราะการกระทำผิดซ้ำส่วนใหญ่เกิดจากการไม่มีงานทำ ไม่มีรายได้ หากเราสร้างงานให้พวกเขามีงานมีเงิน โอกาสการทำผิดซ้ำจะลดลง ซึ่งที่ผ่านมารัฐบาลหลายชุดพยายามหาทาง เช่น ให้สิทธิทางภาษีกับผู้จ้างงานให้กับผู้พ้นโทษแต่ก็ยังทำได้ไม่มาก ตนจึงคิดการจัดตั้งนิคมอุตสาหกรรมราชทัณฑ์ โดยเราจะส่งแรงงานที่เป็นผู้พักโทษ ในรูปแบบที่ไม่ติดกฎเกณฑ์สังคมโลก
นายสมศักดิ์ กล่าวว่า ประเทศเรามีแรงงานต่างด้าวเยอะ ทั้งถูกและผิดกฎหมาย โดยสถานการณ์โควิด-19 ทำให้เกิดปัญหาอย่างมาก หากเรามีนิคมอุตสาหกรรมราชทัณฑ์ ใช้แรงงานผู้พักโทษโดยไม่ผิดระเบียบแรงงานสากล จะช่วยรัฐแก้ปัญหาได้ในหลายรูปแบบ แต่ภายในนิคมจะไม่ได้ใช้แรงงานจากกรมราชทัณฑ์ทั้งหมด จะใช้เป็นตัวเลือก นอกจากนี้เราจะสร้างแรงจูงใจให้เอกชนมาร่วมลงทุน โดยรัฐไม่ต้องเสียงบประมาณ แต่จะใช้การสนับสนุนสิทธิประโยชน์ต่างๆ เช่นเดียวกับนิคมฯอื่นๆ โดยเราตั้งเป้าที่จะส่งแรงงาน 16,000 คน ออกไปทำงาน โดยจะสามารถช่วยลดงบประมาณได้มากถึง 336 ล้านบาทต่อปี ซึ่งค่าใช้จ่ายต่อผู้ต้องขัง 1 คนอยู่ที่ 21,000 บาท และจะประหยัดงบการก่อสร้างเรือนจำแห่งใหม่เพื่อลดความแออัดได้ 1,500 ล้านบาทต่อแห่ง ซึ่งหากจะให้รับผู้ต้องขังเพียงพอเราต้องสร้าง 4-5 แห่ง และจะสร้างรายได้เข้าสู่เศรษฐกิจได้อีก 1,933 ล้านบาทต่อปี
"ขณะนี้เรามีโครงการนำร่อง สมุทรปราการโมเดล ซึ่งเรือนจำกลางสมุทรปราการได้คัดเลือกผู้พักโทษส่งให้กับบริษัทเดลต้า ประเทศไทย แล้ว 540 คน แต่ในช่วงนี้มีสถานการณ์โควิด จึงทำให้ยังไม่เป็นไปตามเป้าหมาย 1,000 คน นอกจากนี้ยังมีโรงงานอีก 5 แห่งที่สนใจรับแรงงานจากเราและจองตัวไว้แล้ว ซึ่งหากโครงการนิคมราชทัณฑ์ผ่านการเห็นชอบจาก ครม. จะช่วยแก้ปัญหาได้มากมาย ทั้งคนล้นคุก การกระทำผิดซ้ำ และปัญหาด้านแรงงาน"นายสมศักดิ์ กล่าว
วันพุธที่ 27 กรกฎาคม 2565
กรมทางหลวง สรุปอุบัติเหตุบนทางหลวง เดือนมิถุนายน 2565 พบอุบัติเหตุลดลง 23%
สาเหตุหลักขับเร็วเกินกฎหมายกำหนด
กรมทางหลวง (ทล.) กระทรวงคมนาคม โดยสำนักอำนวยความปลอดภัย ได้สรุปรายงานข้อมูลอุบัติเหตุบนทางหลวงทั่วประเทศประจำเดือน มิถุนายน 2565 จากการรายงานอุบัติเหตุทางระบบ HAIMS พบว่า อุบัติเหตุเกิดขึ้นบนทางหลวงในความรับผิดชอบของกรมทางหลวง จำนวน 947 ครั้ง มีผู้เสียชีวิต 135 ราย ได้รับบาดเจ็บทั้งสิ้น 663 ราย รถที่เกิดอุบัติเหตุ จำนวน 1,397 คัน เป็นเหตุให้ทรัพย์สินของกรมทางหลวงเสียหายประมาณ 12 ล้านบาท เมื่อเปรียบเทียบสถิติอุบัติเหตุประจำเดือนมิถุนายน 2564 จำนวนอุบัติเหตุลดลง 23% ผู้เสียชีวิตลดลง 7% บาดเจ็บลดลง 13% จำนวนรถที่เกิดอุบัติเหตุลดลง 20% ซึ่งสาเหตุหลักการเกิดอุบัติเหตุมาจากผู้ขับขี่ขับรถด้วยความเร็วสูงกว่ากฎหมายกำหนด 76% (721 ครั้ง) รองลงมา ได้แก่ หลับใน 8% (77 ครั้ง) การตัดหน้าระยะกระชั้นชิด 7% (68 ครั้ง) และอุปกรณ์รถบกพร่อง 4% (41 ครั้ง)
สำหรับอุบัติเหตุส่วนใหญ่เกิดบริเวณทางตรง 63% (595 ครั้ง) ทางโค้ง 13% (126 ครั้ง) และทางแยกระดับเดียวกัน 9% (83 ครั้ง) ยานพาหนะที่เกิดอุบัติเหตุส่วนใหญ่ ได้แก่ รถปิกอัพบรรทุก 4 ล้อ 41% (566 คัน) รถยนต์นั่ง 23% (326 คัน) และรถบรรทุกมากกว่า 10 ล้อ (รถพ่วง) 11% (158 คัน) ซึ่งหากจำแนกตามภาคของการเกิดอุบัติเหตุพบว่าเส้นทางในภาคเหนือเกิดอุบัติเหตุสูงสุด 21% ภาคตะวันออกเฉียงเหนือ 21% และภาคตะวันออก 15% นอกจากนี้ ทางหลวงที่เกิดอุบัติเหตุสูงสุด คือ ทางหลวงหมายเลข 9 ตอน บางปะอิน - แขวงรามอินทรา จำนวน 49 ครั้ง
ทั้งนี้ ทล. ได้มีมาตรการแก้ไขที่ได้ดำเนินการร่วมกับตำรวจทางหลวงในการบังคับใช้กฎหมายอย่างต่อเนื่อง โดยเฉพาะการตรวจจับความเร็วยานพาหนะที่วิ่งบนทางหลวงพร้อมทั้งให้แขวงทางหลวงดำเนินการตรวจสอบความปลอดภัยถนน ซึ่งเป็นมาตรการที่สำคัญในการลดและป้องกันอุบัติเหตุที่อาจเกิดขึ้น ทล. ขอความร่วมมือผู้ใช้ทางโปรดขับขี่ด้วยความระมัดระวังโดยเฉพาะอย่างยิ่งในช่วงฤดูฝน เพื่อความปลอดภัยของท่านและผู้ร่วมทาง หากประชาชนผู้ใช้ทางต้องการแจ้งอุบัติเหตุหรือสอบถามข้อมูลการเดินทางเพิ่มเติม สามารถติดต่อได้ที่ สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง) สายด่วนมอเตอร์เวย์ 1586 กด 7 และตำรวจทางหลวง 1193 ตลอด 24 ชั่วโมง
วันอังคารที่ 13 กรกฎาคม 2564
พม. ลงพื้นที่ตรวจเยี่ยมจุดพักคอยเพื่อดูแลผู้ป่วยติดเชื้อโควิด-19 ของชุมชนริมทางรถไฟสายท่าเรือ เขตคลองเตย พร้อมทั้งมอบแอลกอฮอล์ จำนวน 10 ลิตร เพื่อช่วยเหลือกลุ่มเปราะบางในชุมชน
พม. ลงพื้นที่ตรวจเยี่ยมจุดพักคอยเพื่อดูแลผู้ป่วยติดเชื้อโควิด-19 ของชุมชนริมทางรถไฟสายท่าเรือ เขตคลองเตย พร้อมทั้งมอบแอลกอฮอล์ จำนวน 10 ลิตร เพื่อช่วยเหลือกลุ่มเปราะบางในชุมชน
วันนี้ (13 ก.ค. 64) เวลา 08.45 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ลงพื้นที่ตรวจเยี่ยมจุดพักคอยเพื่อดูแลผู้ป่วยติดเชื้อโควิด-19 ของชุมชนริมทางรถไฟสายท่าเรือ ณ บริเวณลานสนามกีฬาใต้ทางด่วน เขตคลองเตย กรุงเทพฯ พร้อมทั้งมอบแอลกอฮอล์ จำนวน 10 ลิตร ให้กับนายปานชัย แก้วอัมพรดี ประธานอาสาสมัครพัฒนาสังคมและความมั่นคงของมนุษย์ (อพม.) กรุงเทพมหานคร เพื่อนำไปแจกจ่ายช่วยเหลือกลุ่มเปราะบางและประชาชนที่ได้รับผลกระทบจากการแพร่ระบาดของโรคโควิด-19 นอกจากนี้ ยังได้เดินทางไปตรวจเยี่ยมศูนย์พักคอยเพื่อรองรับผู้ป่วยติดเชื้อโควิด-19 ณ วัดสะพาน เขตคลองเตย กรุงเทพฯ
นางสาวแรมรุ้งกล่าวว่า จากกรณี ชุมชนริมทางรถไฟสายท่าเรือ ย่านคลองเคย กรุงเทพฯ ได้จัดตั้งจุดพักคอยชั่วคราวเพื่อรองรับผู้ป่วยติดเชื้อโควิด-19 บริเวณลานสนามกีฬาใต้ทางด่วน เพื่อดูแลผู้ป่วยติดเชื้อโควิด-19 ในชุมชนระหว่างรอหาเตียงเพื่อเข้ารับการรักษาตามกระบวนการสาธารณสุข อีกทั้งศูนย์พักคอยเพื่อรองรับผู้ป่วยติดเชื้อโควิด-19 ณ วัดสะพาน มีความหนาแน่นทั้งนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) มีความห่วงใยชาวชุมชนที่ได้รับผลกระทบจากการแพร่ระบาดของโรคโควิด-19จึงมอบหมายให้ตน พร้อมนายโชคชัย วิเชียรชัยยะ รองอธิบดีกรมพัฒนาสังคมและสวัสดิการ (รองอธิบดี พส.) และ ศูนย์ช่วยเหลือสังคม สายด่วน พม. โทร. 1300 ลงพื้นที่ตรวจเยี่ยมและให้กำลังใจชาวชุมชนรวมทั้งพูดคุยกับผู้แทนชุมชนถึงปัญหาและความต้องการความช่วยเหลือในระยะเร่งด่วน ในเบื้องต้น ได้มอบแอลกอฮอล์ จำนวน 10 ลิตร เพื่อให้นำไปแจกจ่ายช่วยเหลือชาวชุมชน โดยการลงพื้นที่ครั้งนี้ พบว่า จุดพักคอยชั่วคราวเพื่อรองรับผู้ป่วยติดเชื้อโควิด-19 ของชุมชนดังกล่าว ปัจจุบันมีผู้ป่วย จำนวน 3 คน ในขณะที่มีเต้นท์รองรับผู้ป่วย จำนวน 30 เต้นท์ โดยมีเครื่องอุปโภคบริโภคที่ได้รับบริจาคและครัวกลางสำหรับผู้ป่วย
นางสาวแรมรุ้งกล่าวเพิ่มเติมว่า หากประชาชนกำลังประสบปัญหาความเดือดร้อนและความยากลำบากจากผลกระทบของโรคโควิด-19 หรือชุมชนใดต้องการความช่วยเหลือเร่งด่วน สามารถติดต่อได้ที่ ศูนย์ช่วยเหลือสังคม สายด่วน พม. โทร. 1300 ตลอด 24 ชั่วโมง และสำนักงานพัฒนาสังคมและความมั่นคงของมนุษย์จังหวัดทั่วประเทศ หรือประสานขอความช่วยเหลือผ่าน อพม. ในพื้นที่
วันอาทิตย์ที่ 14 พฤศจิกายน 2564
โฆษกรัฐบาล เผย นายกฯ ติดตามการช่วยเหลือแท็กซี่/วินมอเตอร์ไซค์ อายุเกิน 65 ปี ในพื้นที่ 29 จังหวัด เร่งกรมการขนส่งฯ จ่ายเงินเยียวยา พร้อมโอนรอบแรกหลังเอกสารผ่านการคัดกรอง 16 พ.ย.นี้
โฆษกรัฐบาล เผย นายกฯ ติดตามการช่วยเหลือแท็กซี่/วินมอเตอร์ไซค์ อายุเกิน 65 ปี ในพื้นที่ 29 จังหวัด เร่งกรมการขนส่งฯ จ่ายเงินเยียวยา พร้อมโอนรอบแรกหลังเอกสารผ่านการคัดกรอง 16 พฤศจิกายน นี้
วันที่ 14 พ.ย.64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า หลังจาก ครม. มีมติเห็นชอบมาตรการช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะ ที่มีอายุเกิน 65 ปี ที่ไม่สามารถสมัครเป็นผู้ประกันตนตามมาตรา 33 มาตรา 39 และมาตรา 40 และประกอบอาชีพขับรถอยู่ในพื้นที่ควบคุมสูงสุดและเข้มงวด 29 จังหวัด ความคืบหน้าจากที่กรมการขนส่งทางบกได้เปิดให้ผู้ขับรถแท็กซี่และวินมอเตอร์ไซค์ที่เข้าเงื่อนไข มีรายชื่อในฐานข้อมูลของกรมการขนส่งทางบกยืนยันตัวตนและตรวจสอบข้อมูล พบว่ายังต้องตรวจข้อมูลอย่างละเอียดรอบคอบจากฐานข้อมูลของกรมการขนส่งทางบก จึงทำให้ต้องใช้เวลาในการตรวจสอบเพิ่มเติม ซึ่งขณะนี้ยอดลงทะเบียนขอรับสิทธิช่วยเหลือทั่วประเทศรวมทั้งสิ้น 10,789 ราย แบ่งเป็นผู้ขับรถแท็กซี่ จำนวน 5,921 ราย และผู้ขับรถจักรยานยนต์สาธารณะจำนวน 4,868 ราย ในจำนวนนี้เป็นผู้ที่ตรวจสอบแล้วว่ามีสิทธิได้รับเงินช่วยเหลือประมาณ 7,017 ราย และรอผลการตรวจสอบประมาณ 3,772 ราย โดยกำหนดดำเนินการโอนเงินให้กับผู้ที่ได้รับสิทธิรอบแรกในวันที่ 16 พฤศจิกายน นี้ผ่านบัญชีพร้อมเพย์ที่ผูกบัญชีกับเลขบัตรประจำตัวประชาชนตามที่ได้ระบุไว้ในเอกสารการลงทะเบียน สำหรับผู้ขับรถแท็กซี่ในกรณีรถเช่าขับ กรมการขนส่งทางบกจะตรวจสอบข้อมูลจากผู้ให้เช่าก่อนพิจารณาว่าเข้าเงื่อนไขเป็นผู้มีสิทธิรับเงินช่วยเหลือหรือไม่ และจะกำหนดวันสำหรับโอนรอบที่ 2 ต่อไป
โฆษกประจำสำนักนายกรัฐมนตรี กล่าวเพิ่มเติมว่า สำหรับผู้ขับรถจักรยานยนต์สาธารณะและรถแท็กซี่ส่วนบุคคลที่ประกอบอาชีพใน 13 จังหวัด ตามข้อกำหนดฉบับที่ 25 และฉบับที่ 28 (ประกอบด้วย กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ฉะเชิงเทรา ชลบุรี พระนครศรีอยุธยา นราธิวาส ปัตตานี ยะลา สงขลา) จะได้รับเงินช่วยเหลือในอัตรา 10,000 บาทต่อคน ส่วนผู้ขับรถแท็กซี่และรถจักรยานยนต์สาธารณะที่ประกอบอาชีพใน 16 จังหวัด ตามข้อกำหนดฉบับที่ 30 (กาญจนบุรี ตาก นครนายก นครราชสีมา ประจวบคีรีขันธ์ ปราจีนบุรี เพชรบุรี เพชรบูรณ์ ระยอง ราชบุรี ลพบุรี สิงห์บุรี สมุทรสงคราม สระบุรี สุพรรณบุรี อ่างทอง) จะได้รับเงินช่วยเหลือในอัตรา 5,000 บาทต่อคน สามารถสอบถามรายละเอียดเพิ่มเติมได้ที่สายด่วน 1584 ตลอด 24 ชั่วโมง
“ในส่วนของมาตรการช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะครั้งนี้ กรมการขนส่งทางบกได้เร่งรัดดำเนินการกำหนดเงื่อนไขต่าง ๆ ให้เร็วที่สุดตามที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยพี่น้องประชาชนที่ได้รับความเดือดร้อน เน้นย้ำให้ทุกฝ่ายเร่งดำเนินมาตรการช่วยเหลือและเยียวยาผู้ที่ได้รับผลกระทบให้รวดเร็วและทั่วถึงทุกกลุ่มอย่างเต็มที่ มาตรการช่วยเหลือเยียวยาต่าง ๆ เริ่มชัดเจน ส่งผลอย่างเป็นรูปธรรม” โฆษกประจำสำนักนายกรัฐมนตรี กล่าว
วันเสาร์ที่ 16 เมษายน 2565
จีนเปิดด่านโมฮ่านนำเข้าทุเรียนไทยแล้ว “อลงกรณ์” ย้ำต้องเข้มงวดมาตรการปัองกันปนเปื้อนโควิด
จีนเปิดด่านโมฮ่านนำเข้าทุเรียนไทยแล้ว “อลงกรณ์” ย้ำต้องเข้มงวดมาตรการปัองกันปนเปื้อนโควิด แนะผู้ส่งออกบริหารความเสี่ยงเพิ่มการขนส่งทางเรือทางอากาศเพิ่ม
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะทำงานแก้ไขปัญหาผลไม้ล่วงหน้าในคณะกรรมการพัฒนาและบริหารจัดการผลไม้ (Fruit Board) เปิดเผยว่า ได้รับรายงานจากสํานักงานที่ปรึกษาการเกษตรต่างประเทศ ประจํากรุงปักกิ่ง ฝ่ายเกษตร ประจําสถานกงสุลใหญ่ ณ นครกว่างโจว ฝ่ายเกษตร ประจําสถานกงสุลใหญ่ ณ นครเซี่ยงไฮ้ว่า ด่านโม่ฮานในมณฑลยูนนานเปิดนำเข้าทุเรียนไทยจากด่านบ่อเต็นของลาวแล้วตั้งแต่วันที่ 15 เมษายนที่ผ่านมา หลังจากระงับการนำเข้าทุเรียนไทย 3 วัน ระหว่างวันที่ 12 – 14 เมษายน จากตรวจพบการปนเปื้อนโควิดในรถบรรทุกคอนเทนเนอร์จากไทย โดยด่านเปิดทำการระหว่างเวลา 08.30 - 21.00 น. และในเวลา 17.30 - 21.00 น. เป็นช่วงให้รถบรรทุกเปล่าผ่าน ส่วนโหย่วอี้กวน (กว่างซีจ้วง) ยังเปิดให้บริการระหว่างเวลา 08.00 - 19.00 น. แต่มีความแออัดจึงควรหลีกเลี่ยงเพื่อลดความเสี่ยง
“ทั้งนี้ ขอให้ผู้ประกอบการดำเนินมาตรการป้องกันการปนเปื้อนเชื้อโควิดและฆ่าเชื้อสินค้าตามข้อกำหนดของทางราชการอย่างเคร่งครัดตามข้อสั่งการของดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการพัฒนาและบริหารจัดการผลไม้ (Fruit Board)” นายอลงกรณ์ กล่าว
นายอลงกรณ์ ได้แนะนำให้เพิ่มการขนส่งทางเรือและทางอากาศ โดยกล่าวว่า ท่าเรือของจีนที่เปิดให้บริการนำเข้าผลไม้ไทยได้แก่ 1.ท่าเรือชินโจว (กว่างซีจ้วง) มีเที่ยวเรือในเส้นทางระหว่างท่าเรือแหลมฉบังและท่าเรือชินโจวสัปดาห์ละ 4 - 7 เที่ยว ระยะเวลา 3 - 8 วัน ระยะเวลาในการตรวจปล่อยและผ่านโกดังห่วงโซ่ควบคุมความเย็นประมาณ 3 - 4 วัน 2.ท่าเรือเสอโข่ว (เซินเจิ้น) มีเที่ยวเรือในเส้นทางระหว่างท่าเรือแหลมฉบังและท่าเรือเสอโข่วเฉลี่ยวันละ 1 - 4 เที่ยว ระยะเวลา 6 - 11 วัน ท่าเรือหนานซา (กว่างโจว) มีเที่ยวเรือในเส้นทางระหว่างท่าเรือแหลมฉบังและท่าเรือหนานซาเฉลี่ยวันละ 1 - 3 เที่ยว ระยะเวลา 5 - 9 วัน ส่วนท่าเรือเซินเจิ้นวาน และท่าเรือเซี่ยงไฮ้ แม้เปิดบริการแต่มีมาตรการตรวจโควิดเข้มข้นอาจเกิดความล่าช้ามากกว่าปกติ
ในส่วนการขนส่งทางอากาศนั้น สนามบินเซินเจิ้น เป่าอัน มีเที่ยวบินคาร์โกของบริษัท S.F. รองรับน้ำหนักบรรทุก ประมาณ 25 ตันต่อเที่ยว จากสนามบินสุวรรณภูมิไปสนามบินเซินเจิ้น สัปดาห์ละ 6 เที่ยว (ยกวันวันเสาร์) ส่วนสนามบินเซียงไฮ้ ผู่ตงยังเปิดให้บริการ แต่เนื่องจากนครเซี่ยงไฮ้ขยายการล็อคดาวน์ออกไปอย่างไม่มีกําหนด ทำให้การตรวจปล่อยและขนส่งสินค้าล่าช้าติดขัด
“ขอให้ผู้ส่งออกติดตามข่าวสารจากทางราชการอย่างใกล้ชิด เพราะสถานการณ์ด่านนําเข้าของจีนอาจเปลี่ยนแปลงได้ตลอดเวลา ขึ้นอยู่กับสถานการณ์การแพร่ระบาดของโควิด-19 ในพื้นที่” นายอลงกรณ์ กล่าว
วันพฤหัสบดีที่ 27 มกราคม 2565
ครม. อนุมัติงบกลาง จ้างบุคลากรทางการแพทย์เพิ่ม 2,402 อัตรา สู้โควิดระบาด
.....
ที่ประชุม ครม. (24 ม.ค. 65) อนุมัติงบกลาง จำนวน 1,084 ล้านบาท เพื่อเป็นค่าใช้จ่ายให้กระทรวงสาธารณสุข (สธ.) จ้างพนักงานราชการเฉพาะกิจจำนวน 2,402 อัตรา เพื่อจัดหาบุคลากรทางการแพทย์เพิ่มเติมให้เพียงพอ รองรับการระบาดของโรคโควิด-19 และเป็นขวัญกำลังใจให้กับบุคลากรทางการแพทย์
.
สำหรับสายงานที่ให้มีการจ้างเฉพาะกิจ 2,402 อัตรา ประกอบด้วย
แพทย์จำนวน 55 อัตรา
พยาบาลวิชาชีพ 950 อัตรา
นักวิชาการสาธารณสุขดูแลผู้ป่วยที่กักตัวที่บ้าน หรือเป็นผู้ช่วยพยาบาล 1,084 อัตรา
เภสัชกร 9 อัตรา
นักเทคนิคการแพทย์ 269 อัตรา
นักรังสีการแพทย์ 6 อัตรา
นักวิทยาศาสตร์การแพทย์ 29 อัตรา
.
คุณสมบัติของผู้สมัคร ต้องไม่เป็นพนักงานราชการ พนักงานสาธารณสุข ลูกจ้างชั่วคราวรายเดือนหรือรายวันและจ้างเหมาบริการของกระทรวงสาธารณสุข ระยะเวลาการดำเนินโครงการ 9 เดือน ตั้งแต่เดือน ม.ค. - ก.ย. 65
.
โครงการนี้จะช่วยให้บุคลากรที่อยู่นอกระบบการจ้างงานภาครัฐได้รับการจ้างงาน ประชาชนได้รับการดูแลอย่างทั่วถึง และแบ่งเบาภาระของบุคลากรทางการแพทย์จากสถานการณ์ของโรคโควิด-19 ในขณะนี้
#ไทยคู่ฟ้า#ร่วมต้านโควิด19
-------------------
วันศุกร์ที่ 8 ตุลาคม 2564
อุตุฯ เฝ้าระวังพายุดีเปรสชันลูกใหม่ขึ้นฝั่งเวียดนามตอนบน จับตามรสุม 7-11 ต.ค. ไทยฝนตกเพิ่ม
....
กรมอุตุนิยมวิทยา ออกประกาศเตือน พายุดีเปรสชันบริเวณทะเลจีนใต้ตอนกลาง ซึ่งมีความเร็วลมสูงสุดใกล้ศูนย์กลางประมาณ 55 กิโลเมตรต่อชั่วโมง คาดว่าจะทวีกำลังแรงขึ้น และเคลื่อนขึ้นฝั่งประเทศเวียดนามตอนบน ในช่วงวันที่ 10-11 ต.ค. 64
.
ขณะเดียวกัน ยังระบุว่า มรสุมตะวันตกเฉียงใต้กำลังค่อนข้างแรงพัดปกคลุมทะเลอันดามัน ประเทศไทยและอ่าวไทย จะมีกำลังแรงขึ้นในช่วงวันที่ 7-11 ต.ค. 64 จะทำให้คลื่นลมบริเวณทะเลอันดามันและอ่าวไทยกำลังแรงขึ้น โดยทะเลอันดามันคลื่นสูง 2-3 เมตร ส่วนอ่าวไทยคลื่นสูงประมาณ 2 เมตร ส่วนบริเวณที่มีฝนฟ้าคะนองคลื่นสูงมากกว่า 3 เมตร ขอให้ชาวเรือเดินเรือด้วยความระมัดระวัง และเรือเล็กควรงดออกจากฝั่ง⛈
วันพฤหัสบดีที่ 24 มิถุนายน 2564
ศบค.มท. แจงกรณีมีการเผยแพร่ข้อมูลภาพอินโฟกราฟิกฉีดวัคซีนแล้วไปไหนได้บ้าง ทางสื่อสังคมออนไลน์
ศบค.มท. แจงกรณีมีการเผยแพร่ข้อมูลภาพอินโฟกราฟิกฉีดวัคซีนแล้วไปไหนได้บ้าง ทางสื่อสังคมออนไลน์
วันนี้ (24 มิ.ย.64) ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) เปิดเผยว่า ตามที่ได้มีการเผยแพร่ภาพอินโฟกราฟิก "ฉีดวัคซีนแล้วไปไหนได้บ้าง" โดยอ้างอิงข้อมูลจาก ศบค.มท. ผ่านทางสื่อสังคมออนไลน์นั้น
.
ศบค.มท. ขอเรียนว่า ศบค.มท. มิได้เป็นผู้จัดทำข้อมูลดังกล่าวแต่อย่างใด และขอชี้แจง กรณีการกำหนดให้บุคคลที่จะเดินทางเข้า-ออกจังหวัด เป็นอำนาจของผู้ว่าราชการจังหวัดในฐานะประธานกรรมการโรคติดต่อจังหวัดโดยความเห็นชอบของคณะกรรมการโรคติดต่อจังหวัดของจังหวัดนั้น ๆ
วันจันทร์ที่ 25 กรกฎาคม 2565
สุดยอด! ผลงาน “ไกล่เกลี่ยหนี้สิน” ตามนโยบายนายกฯ 60 ครั้ง ช่วยเหลือ ปชช. 48,523 ราย มูลค่าทุนทรัพย์กว่าหมื่นล้านบาท
.....
ความคืบหน้าการแก้ไขปัญหาหนี้สินภาคครัวเรือนตามนโยบายของ พลเอก ประยุทธ์ จันทร์โอชา นายกรัฐมนตรี ข้อมูลล่าสุดพบว่า “มหกรรมไกล่เกลี่ยหนี้สิน หนี้ครัวเรือน” ทั้ง 60 ครั้งที่ผ่านมา ภาพรวมมีลูกหนี้ขอไกล่เกลี่ยแล้ว 51,145 ราย และไกล่เกลี่ยสำเร็จ 48,523 ราย คิดเป็นร้อยละ 94.87 รวมทุนทรัพย์กว่า 10,162 ล้านบาท นอกจากนี้ ยังช่วยลดค่าใช้จ่ายในการฟ้องร้องคดีของประชาชนได้ราว 4,358 ล้านบาท
.
โดยมหกรรมไกล่เกลี่ยหนี้สินครัวเรือนฯ ทั่วประเทศ ยังเหลืออีก 17 ครั้ง ซึ่งจะเสร็จสิ้นภายในเดือนส.ค. 65 ดังนั้น รัฐบาลขอเชิญชวน ปชช. ที่เป็นหนี้ กยศ. บัตรเครดิต สินเชื่อส่วนบุคคล และสินเชื่อรถยนต์ที่มีคดีพิพาทก่อนฟ้องและหลังศาลมีคำพิพากษา ร่วมงานมหกรรมดังกล่าว สามารถสอบถามรายละเอียดเพิ่มเติมได้ที่
.
-สายด่วนยุติธรรม 1111 ก ด77
-กรมบังคับคดี 02 881 4999
-สายด่วนกรมบังคับคดี 1111 กด 79
-ศูนย์ไกล่เกลี่ยข้อพิพาท 02 881 4840
-กรมคุ้มครองสิทธิและเสรีภาพ 0 2141 2768 ถึง 73
#ไทยคู่ฟ้า #ร่วมต้านโควิด19
-------------------
วันศุกร์ที่ 12 สิงหาคม 2565
“ชัยวุฒิ” ร่วมพิธีจุดเทียนถวายพระพรชัยมงคล เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
“ชัยวุฒิ” ร่วมพิธีจุดเทียนถวายพระพรชัยมงคล เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
เมื่อวันที่12สิงหาคม2565 นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมดีอีเอสร่วมพิธีถวายเครื่องราชสักการะและพิธีจุดเทียนถวายพระพรชัยมงคลเนื่องในโอกาสมหามงคลเฉลิมพระชนมพรรษา90พรรษา12สิงหาคม2565สมเด็จพระนางเจ้าสิริกิติ์พระบรมราชินีนาถพระบรมราชชนนีพันปีหลวงโดยมีพล.อ.ประยุทธ์จันทร์โอชานายกรัฐมนตรีและรมว.กลาโหมพร้อมด้วยภริยาเป็นประธานในพิธีณเวทีใหญ่ท้องสนามหลวง
**************
วันพุธที่ 19 มกราคม 2565
ดีอีเอส หนุน สกมช. จัดอบรมหลักสูตร Executive CISO รุ่นที่ 1 พัฒนาทักษะผู้บริหารฯหน่วยงานโครงสร้างพื้นฐานสำคัญทางสารสนเทศในระดับประเทศ
ดีอีเอส หนุน สกมช. จัดอบรมหลักสูตร Executive CISO รุ่นที่ 1 พัฒนาทักษะผู้บริหารฯหน่วยงานโครงสร้างพื้นฐานสำคัญทางสารสนเทศในระดับประเทศ
เมื่อวันที่19มกราคม2565นายเนวินธุ์ช่อชัยทิพฐ์ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคมเป็นประธานกล่าวเปิดการอบรมหลักสูตรด้านความมั่นคงปลอดภัยไซเบอร์ระดับผู้บริหารรุ่นที่1โดยมีพลเอกดร.ปรัชญาเฉลิมวัฒน์เลขาธิการคณะกรรมการการรักษาความมั่นคงปลอดภัยไซเบอร์แห่งชาติ/ประธานกรรมการบริหารหลักสูตรและพลโทปริญญาฉายดิลกผู้ทรงคุณวุฒิด้านนโยบายและแผน/ผู้อำนวยการหลักสูตรตามลำดับในฐานะผู้จัดงานฯให้การต้อนรับณห้องประชุมศาลาไทยโรงแรมแบงค็อกแมริออทมาร์คีส์ควีนส์ปาร์ค การจัดอบรมหลักสูตรด้านความมั่นคงปลอดภัยไซเบอร์ระดับผู้บริหารนับเป็นครั้งแรกและครั้งสำคัญของประเทศไทยที่สกมช.เปิดหลักสูตรด้านการรักษาความมั่นคงปลอดภัยไซเบอร์ระดับผู้บริหาร(Executive CISO)รุ่นที่1เนื่องจากได้เห็นถึงความสำคัญที่จะต้องส่งเสริมและพัฒนาทักษะผู้นำในการเปลี่ยนแปลงด้านความมั่นคงปลอดภัยไซเบอร์ขององค์กรและสร้างเครือข่ายของผู้บริหารระดับสูงในการขับเคลื่อนงานด้านความมั่นคงปลอดภัยไซเบอร์ของหน่วยงานโครงสร้างพื้นฐานสำคัญทางสารสนเทศในระดับประเทศ
สำหรับหลักสูตรนี้จะคัดเลือกผู้บริหารระดับสูงของหน่วยงานโครงสร้างพื้นฐานสำคัญทางสารสนเทศทั้งภาครัฐและเอกชนเข้ารับการอบรมหลักสูตรฯในครั้งนี้จำนวน70คนมีรูปแบบการเรียนตลอดหลักสูตรจะมีการพูดคุยแลกเปลี่ยนและถกแถลงเชิงวิชาการอย่างเข้มข้น ซึ่งได้รับความสนใจเป็นอย่างมากจากผู้บริหารระดับสูงของหน่วยงานภาครัฐและเอกชนอาทิศ.ดร.บัณฑิตเอื้ออาภรณ์อธิการบดีจุฬาฯดร.เวทางค์พ่วงทรัพย์รองปลัดดีอีเอสและนายแพทย์ธงชัยเลิศวิไลรัตนพงศ์รองปลัดกระทรวงสาธารณสุขและคุณอิศราพุฒตาลศรีประธานเจ้าหน้าที่บริหารบลจ.วีจำกัดเป็นต้น
***************
วันอาทิตย์ที่ 14 พฤศจิกายน 2564
กรุงไทยเปิดตัว “แปดริ้วอีซี่การ์ด” พร้อมจัดขบวนแห่ยิ่งใหญ่ในงานประจำปีฉะเชิงเทรา
ธนาคารกรุงไทยยกระดับฉะเชิงเทราสู่ Smart City เปิดตัว “แปดริ้วอีซี่การ์ด” บัตรอัตลักษณ์จังหวัดฉะเชิงเทรา ที่เป็นทั้งบัตรเดบิต และ e-Money เชิญชวนเที่ยวงานนมัสการหลวงพ่อโสธร ปีที่ 131 สนับสนุนโครงการคนละครึ่ง โดยใช้จ่ายที่ร้านค้าและร้านดังของจังหวัด
ธนาคารกรุงไทยยกระดับฉะเชิงเทราสู่ Smart City เปิดตัว “แปดริ้วอีซี่การ์ด” บัตรอัตลักษณ์จังหวัดฉะเชิงเทรา ที่เป็นทั้งบัตรเดบิต และ e-Money เชิญชวนเที่ยวงานนมัสการหลวงพ่อโสธร ปีที่ 131 สนับสนุนโครงการคนละครึ่ง โดยใช้จ่ายที่ร้านค้าและร้านดังของจังหวัดกว่า 400 ร้านในงาน ตั้งแต่ 12-21 พฤศจิกายน 2564 ชมริ้วขบวนแห่ของธนาคาร สืบสานประเพณีสัมผัสเสน่ห์เมืองแห่งสายน้ำบางปะกง 16 พฤศจิกายนนี้ นำโดย อแมนด้า ชาร์ลีน ออบดัม
ธนาคารมุ่งมั่นนำเทคโนโลยีและนวัตกรรมทางการเงินที่ทันสมัย เพื่อยกระดับคุณภาพชีวิตของประชาชนในพื้นที่ฉะเชิงเทราอย่างต่อเนื่องภายใต้แนวคิด “ฉะเชิงเทรา Smart City เมืองน่าอยู่ คู่วิถีชีวิตแห่งสายน้ำบางปะกง”
ล่าสุด ได้ร่วมพัฒนาโครงการ “Smart Economy” โดยเปิดตัว “แปดริ้วอีซี่การ์ด” บัตรอัตลักษณ์ประจำจังหวัดฉะเชิงเทรา ที่เป็นบัตรเดบิต-บัตรเติมเงิน (e-Money) สะดวกสบายพกพาเพียงบัตรเดียว ตอบโจทย์ครบทุกไลฟ์สไตล์ ทั้ง "กิน-ช้อป-เดินทาง" และใช้จ่ายแทนเงินสดในร้านค้าหรือออนไลน์ที่รับบัตร VISA และ PromptCard รูปแบบบัตรออกแบบด้วยลายเส้น วัดโสธรวรารามวรวิหาร วัดคู่บ้านคู่เมืองของชาวแปดริ้ว มีตึกในเมืองและรถไฟฟ้าเป็นฉากหลัง สื่อถึงการผสมผสานระหว่างเมืองอัจฉริยะและวัฒนธรรมดั้งเดิมเป็น Thai Way of Life ให้เป็นเมืองอยู่อาศัยที่ทันสมัยและสะดวกสบาย รวมทั้งผลักดันการใช้จ่ายแบบไร้เงินสด ผู้ที่สนใจสมัครได้ที่ธนาคารกรุงไทย 13 สาขาในจังหวัดฉะเชิงเทรา ตั้งแต่วันที่ 16 พฤศจิกายน 2564 เป็นต้นไป
นอกจากนี้ ธนาคารได้ร่วมสืบสานประเพณีและส่งเสริมการท่องเที่ยวของจังหวัด โดยสนับสนุนการจัดงานนมัสการหลวงพ่อโสธร ปีที่ 131 และงานประจำปีจังหวัดฉะเชิงเทรา ณ บริเวณหน้าศาลากลางจังหวัดฉะเชิงเทราเชิญชวนเลือกซื้อสินค้าจากร้านค้าที่ร่วมโครงการคนละครึ่งและร้านค้าที่มีชื่อเสียงในจังหวัดฉะเชิงเทรา ภายในงานกว่า 400 ร้าน เพื่อฟื้นฟูเศรษฐกิจฐานราก กระตุ้นการจับจ่ายใช้สอยภายในประเทศ ผ่านการสแกน QR Code และร่วมขบวนแห่ภายใต้แนวคิด ร่วมเคียงข้างชาวฉะเชิงเทรา ด้วยริ้วขบวนบุษบกเครื่องสักการะถวายองค์หลวงพ่อพุทธโสธร พระพุทธรูปคู่บ้านคู่เมืองชาวแปดริ้ว ในแนวคิด “วายุภักษ์เทวา นาคาธิบดี ศรีบางปะกง” นำโดย อแมนด้า ออบดัม มิสยูนิเวิร์ส ไทยแลนด์ และ Top 10 Miss Universe ประจำปี 2563 ที่มาในชุด “นาคินี กัลยษณีศรีสุทโธ” สวมเครื่องประดับและอาภรณ์สีฟ้าซึ่งเป็นสีประจำธนาคาร ร่วมขบวนแห่และร่วมรำถวายเป็นพุทธบูชา บนความพลิ้วไหวสายน้ำบางประกงอันมีเหล่าปลาโจ้โล้ดำผุดดำว่ายสื่อถึงอุดมสมบูรณ์ พร้อมร่วมอนุรักษ์ตำนานหุ่นละครเล็กที่มีชื่อเสียงระดับโลก นาฎยศาลา หุ่นละครเล็ก (โจหลุยส์) ในการแสดงชุด “ธาราศิลป์”
ธนาคารมุ่งมั่นพัฒนานวัตกรรมทางการเงินที่ตอบโจทย์ทุกไลฟ์สไตล์ในยุคดิจิทัลครบวงจร เพื่อตอกย้ำภาพลักษณ์การเป็นผู้นำทางการเงินของประเทศ สำหรับการพัฒนาจังหวัดฉะเชิงเทราสู่การเป็นเมืองอัจฉริยะ ด้วยการนำเทคโนโลยีและนวัตกรรมของธนาคารสร้างมูลค่าเพิ่มในระบบเศรษฐกิจและบริหารจัดการอย่างมีประสิทธิภาพ ซึ่งสอดคล้องกับแผนยุทธศาสตร์ 5 Ecosystems หลักของธนาคาร เพื่อยกระดับคุณภาพชีวิตความเป็นอยู่ของประชาชนให้ดีขึ้นสามารถขับเคลื่อนเศรษฐกิจประเทศไทยสู่ความยั่งยืน
วันพฤหัสบดีที่ 21 เมษายน 2565
กระทรวงเกษตรฯ จัดพิธีบวงสรวงคันไถในพระราชพิธีพืชมงคลฯ
กระทรวงเกษตรฯ จัดพิธีบวงสรวงคันไถในพระราชพิธีพืชมงคลฯ เพื่อความเป็นสิริมงคลและสร้างขวัญกำลังใจแก่เจ้าหน้าที่และผู้ปฏิบัติงาน
ดร.ทองเปลวกองจันทร์ปลัดกระทรวงเกษตรและสหกรณ์เป็นประธานพิธีบวงสรวงคันไถในงานพระราชพิธีพืชมงคลจรดพระนังคัลแรกนาขวัญปี2565โดยมีนายเข้มแข็งยุติธรรมดำรงอธิบดีกรมส่งเสริมการเกษตรและผู้บริหารกระทรวงเกษตรและสหกรณ์เข้าร่วมณอาคารจัดเก็บคันไถกรมส่งเสริมการเกษตรกรุงเทพมหานครโดยพิธีบวงสรวงคันไถได้เริ่มในเวลา11.30น.ประธานในพิธีจุดเทียนธูปบูชาเครื่องสังเวยบวงสรวงคันไถพราหมณ์พิธีกล่าวนำคำอธิษฐานจิตจากนั้นประธานปักธูปบนเครื่องสังเวยบวงสรวงคันไถอธิบดีกรมส่งสริมการเกษตรและผู้บริหารปักธูปบนเครื่องสังเวยบวงสรวงคันไถลำดับต่อมาประธานโปรยข้าวตอกดอกไม้บริเวณปะรำพิธีที่ตั้งคันไถพราหมณ์พิธีประพรมน้ำเทพมนตร์และเจิมแป้งประธานและอธิบดีกรมส่งเสริมการเกษตรนำมาลัยคล้องคันไถผู้บริหารที่ร่วมในพิธีนำมาลัยมาวางบนพานหน้าคันไถเป็นอันเสร็จพิธี
ดร.ทองเปลวกองจันทร์ปลัดกระทรวงเกษตรและสหกรณ์กล่าวว่ากระทรวงเกษตรและสหกรณ์ได้มอบหมายให้กรมส่งเสริมการเกษตรจัดเก็บดูแลรักษาซ่อมแซมปรับปรุงคันไถตลอดจนจัดเตรียมคันไถเพื่อเข้าร่วมวันซ้อมย่อยวันซ้อมใหญ่และวันงานพระราชพิธีฯมาตั้งแต่อดีตจนถึงปัจจุบันโดยในช่วงเดือนเมษายนก่อนพระราชพิธีของทุกปีจะดำเนินการซ่อมแซ่มปรุบปรุงคันไถให้มีสภาพสมบูรณ์พร้อมใช้งานและจัดพิธีบวงสรวงคันไถเพื่อความเป็นสิริมงคลและสร้างขวัญกำลังใจแก่เจ้าหน้าที่และผู้ปฏิบัติงาน
ทั้งนี้คันไถเป็นอุปกรณ์ที่ใช้ในการเตรียมดินก่อนปลูกข้าวมาตั้งแต่อดีตและถูกนำมาใช้ประกอบพิธีไถหว่านในพระราชพิธีจรดพระนังคัลแรกนาขวัญซึ่งคันไถที่ใช้ในปัจจุบันสร้างขึ้นเมื่อพ.ศ. 2539โดยเกษตรกรผู้เลี้ยงโคนมหนองโพจังหวัดราชบุรีน้อมเกล้าน้อมกระหม่อมสร้างถวายพระบาทสมเด็จพระบรมชนกาธิเบศรมหาภูมิพลอดุลยเดชมหาราชบรมนาถบพิตร
ด้านนายเข้มแข็งยุติธรรมดำรงอธิบดีกรมส่งเสริมการเกษตรกล่าวเพิ่มเติมว่าชุดคันไถประกอบด้วย4ส่วนสำคัญคือ1)คันไถขนาดความสูงวัดจากพื้นถึงเศียรนาค2.26เมตรและยาวจากเศียรนาคถึงปลายไถ6.59เมตรทาสีแดงชาดหัวคันไถทำเป็นเศียรพญานาคลงรักปิดทองลวดลายประดับเป็นลายกระจังตาอ้อยลงรักปิดทองตลอดคันปลายไถหุ้มผ้าขาวขลิบทองสำหรับมือจับ2)แอกเทียมพระโคยาว1.55เมตรตรงกลางประดับด้วยรูปครุฑยุดนาคหล่อด้วยทองเหลืองลงรักปิดทองอยู่บนฐานบัวปลายแอกทั้งสองด้านแกะสลักเป็นรูปเศียรพญานาคลงรักปิดทองลวดลายประดับเป็นลายกระจังตาอ้อยลงรักปิดทองตลอดคันปลายแอกแต่ละด้านมีลูกแอกทั้งสองด้านสำหรับเทียมพระโคพร้อมเชือกกระทาม3)ฐานรองเป็นที่สำหรับรองรับคันไถพร้อมแอกทำด้วยไม้เนื้อแข็งทาด้วยสีแดงชาดมีลวดลายประดับเป็นลายกระจังตาอ้อยลงรักปิดทองทั้งด้านหัวไถและปลายไถและ4)ธงสามชายเป็นธงประดับคันไถติดตั้งอยู่บนเศียรนาคทำด้วยกระดาษและผ้าสักหลาดเขียนลวดลายลงรักปิดทองประดับด้วยกระจกแววมีพู่สีขาวประดับเป็นเครื่องสูงชนิดหนึ่งเพื่อประดับพระเกียรติธงสามชายมีลักษณะเป็นรูปสามเหลี่ยมฐานยาว41เซนติเมตรสูง50เซนติเมตรและเสาธงยาว72เซนติเมตร
วันอังคารที่ 21 ธันวาคม 2564
รัฐบาลเดินหน้าพัฒนาระบบขนส่งทางราง ยกระดับคุณภาพชีวิตคนไทย
วันจันทร์ที่ 20 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าพัฒนาระบบการขนส่งทางรางโดยปัจจุบันมีรถไฟฟ้าเปิดให้บริการแล้ว 11 สาย ระยะทางรวม 211.94 กม. อยู่ระหว่างก่อสร้างอีก 34.5 กม. ซึ่งคืบหน้ากว่าร้อยละ 80 คาดว่าจะเปิดให้บริการได้ในปีหน้า ทั้งนี้ โครงข่ายรถไฟฟ้าในเขต กทม.และปริมณฑล มี 14 สายทาง ระยะทางรวม 547.65 กม. ในภูมิภาคมีการพัฒนาใน 6 จังหวัด ได้แก่ จ.เชียงใหม่ ภูเก็ต นครราชสีมา พิษณุโลก สงขลา และขอนแก่น นอกจากนี้ ยังมีรถไฟความเร็วสูงอยู่ระหว่างก่อสร้าง 2 โครงการ ระยะทางรวม 473 กม. และเตรียมขออนุมัติอีก 1 โครงการ ระยะทาง 355 กม. โดยมีเป้าหมายเพื่อยกระดับคุณภาพชีวิตคนไทย ขับเคลื่อนเศรษฐกิจไทย และเป็นศูนย์กลางเชื่อมต่อการคมนาคมในภูมิภาค
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันเสาร์ที่ 26 มิถุนายน 2564
รมว.ยุติธรรม พบเจ้าหนี้ ๔ แม่เฒ่าสุโขทัยช่วยไกล่เกลี่ยเต็มที่แต่ไม่สำเร็จ เผยเสียใจทำให้ไม่ได้ เร่งส่วนราชการหาที่ดินปลูกบ้านให้คุณยาย
รมว.ยุติธรรม พบเจ้าหนี้ ๔ แม่เฒ่าสุโขทัยช่วยไกล่เกลี่ยเต็มที่แต่ไม่สำเร็จ เผยเสียใจทำให้ไม่ได้ เร่งส่วนราชการหาที่ดินปลูกบ้านให้คุณยาย พร้อมมี กรรมการดูแลเงินบริจาค ชี้ทุกฝ่ายเครียดกันหมด แต่เป็นทางออกที่ดีที่สุด
ในวันเสาร์ที่ ๒๖ มิถุนายน ๒๕๖๔ เวลา ๐๙.๓๐ น. ณ หมู่ ๔ ต.สามเรือน อ.ศรีสำโรง จ.สุโขทัย นายสมศักดิ์ เทพสุทิน รัฐมตรีว่าการกระทรวงยุติธรรม พร้อมด้วย นายมนู พุกประเสริฐ นายก อบจ. สุโขทัย นายสุชาติ ทีคะสุข รองผู้ว่าราชการ จ.สุโขทัย นางพรรณสิริ กุลนาถศิริ นายชูศักดิ์ คีรีมาศทอง ส.ส. สุโขทัย พรรคพลังประชารัฐ นายอำเภอศรีสำโรง กำนัน ต.สามเรือน และผู้นำชุมชน ลงพื้นที่เข้าพบกับ นางนิตยา จิวตระกูล โจทย์ที่ยื่นฟ้อง แม่เฒ่า ๔ ราย ที่ไปกู้ยืมเงิน โดยได้พูดคุยไกล่เกลี่ยถึงความเป็นไปได้ จากนั้นนายสมศักดิ์ และคณะได้เดินทางไปยัง บ้านนางตะล่อม ทิมแย้ม จำเลยที่ถูกฟ้อง เพื่อหารือถึงทางออกในการแก้ปัญหา
จากนั้น นายสมศักดิ์ ให้สัมภาษณ์ว่า คุณนิตยา ที่เป็นเจ้าหนี้ ได้อธิบายความตั้งแต่ต้นถึงการยืมเงิน ไปถึงกระบวนการของศาล และการบังคับคดี คุณนิตยามีความเอื้ออาทรต่อครอบครัวคุณยายพอสมควร จนถึงวันประมูลซื้อขายทอดตลาด วันที่ ๒๖ ก.พ. ๒๕๖๒ ซึ่งการซื้อคืนในกระบวนการขายทอดตลาดการประมูลจะต้องมีเงินวาง ๓๐,๐๐๐ บาท ซึ่งสุดท้ายไม่ได้วางและไม่ได้ประมูล ตนมีข้อติดใจตรงนี้ ซึ่งคงเป็นความไม่รอบคอบไม่อ่านเอกสารกัน น่าเสียดายที่ผู้คนไม่เข้าใจไม่ปรึกษาหารือกับผู้รู้ ทำให้เสียโอกาสในการซื้อที่ดินคืน เป็นเรื่องน่าเศร้าใจที่เกิดความเสียหายต่อคุณยาย ในส่วนของการเจรจาของการซื้อที่ดินคืนคุณนิตยาเขาขอทำใจยังไม่ขอตัดสินใจวันนี้ โดยที่ผ่านมามีคนไปช่วยคุยจำนวนมาก แต่ก็ไม่สำเร็จ
นายสมศักดิ์ กล่าวอีกว่า ในเรื่องของคดี ศาลได้มีความกรุณาขยายเวลาให้คุณยายย้ายออกไปจนถึงวันที่ ๑๖ กรกฎาคม ๒๕๖๔ ซึ่งเราต้องเตรียมที่อยู่ให้ยาย และจะพาไปอยู่ที่ไหนอย่างไร ตรงนี้ให้กำนัน ผู้ใหญ่บ้านเร่งดำเนินการ คุณยายบอกว่าหากซื้อคืนไม่ได้ ก็ไม่อยากอยู่ใกล้บ้านเดิม เวลา ๒๐ กว่าวันที่เหลือคงสร้างบ้านใหม่ไม่ทัน จึงจะต้องหาบ้านญาติพี่น้อง หรืออาจจะเช่าบ้านอื่นอยู่ไปก่อน และเร่งหาที่ดินสร้างบ้าน โดยขณะนี้มีเงินบริจาคอยู่จำนวนหนึ่ง ที่จะใช้ในการซื้อที่ดินและปลูกบ้าน รวมทั้งเหลือให้คุณยายเก็บไว้ใช้ โดยรูปแบบของบ้านอาจจะเป็นบ้านชั้นเดียวยกสูงเพื่อป้องกันน้ำท่วม ปลูกสองหลังให้อยู่ในบริเวณเดียวกัน เนื้อที่ประมาณ ๑ ไร่ หรือจะออกแบบยังไงก็ลองไปคิดกัน ส่วนมาตรการการเบิกจ่ายเงินบริจาคที่ไว้ใช้สำหรับชีวิตประจำวัน ตนคิดว่านายอำเภอมีประสบการณ์ เราคำนวณให้ใช้จ่ายนานที่สุด และมีสัญญาตกลงว่าจะเบิกจ่ายเท่าไร อาจจะกำหนดอายุขัยให้คุณยายใช้ได้จนยายอายุ ๑๑๐ ปี ตรงนี้จะมีกรรมการดูแลอย่างไรก็ขอให้ฝ่ายปกครองทำการบ้านกันมา
"ผมคิดว่าคุณยายทำใจมานานแล้ว แต่ยายต้องมีที่อยู่ ตนก็เสียใจที่ช่วยซื้อที่ดินไม่ได้ ทั้งสองฝ่ายก็มีความเครียด เขาก็คงไม่ได้มีความสุข เราเป็นคนกลาง ยังไม่มีความสุขเลย เรื่องนี้เป็นเรื่องของกระบวนการทางกฎมายที่เสร็จสิ้นไปแล้ว เราคงจะไปก้าวล่วงคำสั่งศาลไม่ได้ ที่มาไกล่เกลี่ยในวันนี้เพราะเป็นเรื่องของมนุษยธรรม ซึ่งผมก็หวังว่าในอนาคตเขาจะขายที่ดินคืนให้ยาย" นายสมศักดิ์ กล่าว
วันอังคารที่ 29 มีนาคม 2565
วิเชตฺวา พลตาภูปํ รฏํเฐ สาเธตุ วุฑฺฒิโย "ขอให้พระมหากษัตริย์เจ้า พร้อมด้วยปวงทหารจงมีชัยชนะ ยังความสำเร็จในแผ่นดิน เทอญ"
๘ เมษายน ๒๕๖๕
๑๓๕ ปี กระทรวงกลาโหม
“กลาโหมเทิดราชา รักษ์ราษฎร์ ชาติมั่นคง"
#กลาโหม135ปี
วันอาทิตย์ที่ 17 กรกฎาคม 2565
บขส. รายงานภาพรวมการเดินทางกลับเข้ากรุงเทพฯ ของประชาชน ในวันที่ 16 กรกฎาคม 2565 เป็นไปด้วยความเรียบร้อย
ไม่มีผู้โดยสารตกค้าง
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยภายหลังลงพื้นที่ตรวจการอำนวยความสะดวกประชาชนเดินทางกลับในช่วงวันหยุด 13 - 17 กรกฎาคม 2565 ว่า ภาพรวมการเดินทางเป็นไปด้วยความเรียบร้อย มีประชาชนเดินทางกลับเข้ากรุงเทพฯ เมื่อวานนี้ (16 กรกฎาคม 2565) ประมาณ 25,000 คน โดย บริษัท ขนส่ง จำกัด (บขส.) ได้จัดรถโดยสาร (รถบขส. รถร่วมฯและรถตู้) ให้บริการกว่า 2,300 เที่ยว โดยคาดว่าในวันนี้ (17 กรกฎาคม 2565) จะมีผู้โดยสารเดินทางมากขึ้น เนื่องจากพรุ่งนี้จะเป็นวันแรกของการทำงาน
อย่างไรก็ดี บขส. เตรียมความพร้อมจัดรถโดยสารรองรับผู้โดยสารได้กว่า 30,000 คน รวมทั้งได้กำชับไปยังหน่วยงานที่เกี่ยวข้อง ได้แก่ สถานีเดินรถให้จัดเจ้าหน้าที่และรถโดยสารให้พร้อมอำนวยความสะดวกประชาชนอย่างเต็มที่
สำหรับบรรยากาศการเดินทางบริเวณขาเข้า ณ สถานีขนส่งผู้โดยสารกรุงเทพ (จตุจักร) หรือหมอชิต 2 เช้านี้ (17 กรกฎาคม 2565) มีประชาชนทยอยเดินทางเข้ากรุงเทพฯ อย่างต่อเนื่อง บขส. ได้รับความร่วมมือ จากองค์การขนส่งมวลชนกรุงเทพ (ขสมก.) นำรถโดยสารมาวิ่งให้บริการรับ - ส่งผู้โดยสาร จากบริเวณชานชาลา ไปยังเส้นทางต่าง ๆ อาทิ สถานีกลางบางซื่อ บีทีเอสจตุจักร คลองสาน อนุสาวรีย์ฯ และพระราม 2 เป็นต้น รวมทั้ง ผู้ประกอบการรถแท็กซี่ได้นำรถมาวิ่งให้บริการรับส่งประชาชนทำให้การเดินทางออกจากสถานีขนส่งฯ หมอชิต 2 เป็นไปด้วยความเรียบร้อย
นายสัญลักข์ ปัญวัฒนลิขิต กล่าวเพิ่มเติมว่า ในช่วงวันหยุดที่ผ่านมา บขส. ได้ดำเนินการตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม ในการจัดรถโดยสารอำนวยความสะดวกประชาชนเพื่อให้ผู้โดยสารได้รับบริการที่มีคุณภาพ สะดวก ปลอดภัย รวมทั้งได้มีการเฝ้าระวังและปฏิบัติตามมาตรการป้องกันการแพร่ระบาดของ COVID-19 อย่างเคร่งครัด
วันศุกร์ที่ 17 กันยายน 2564
พิธีปิดการฝึกอบรมหลักสูตรนักบริหารการอุตสาหกรรมระดับกลาง (นบก.) รุ่นที่ 39 ของกระทรวงอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีปิดการฝึกอบรมหลักสูตรนักบริหารการอุตสาหกรรมระดับกลาง (นบก.) รุ่นที่ 39 ของกระทรวงอุตสาหกรรม ซึ่งจัดขึ้นระหว่างวันที่ 16 สิงหาคม - 17 กันยายน 2564
พิธีปิดการฝึกอบรมหลักสูตรนักบริหารการอุตสาหกรรมระดับกลาง (นบก.) รุ่นที่ 39 ของกระทรวงอุตสาหกรรม
วันนี้ (17 กันยายน 2564) เวลา 10.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีปิดการฝึกอบรมหลักสูตรนักบริหารการอุตสาหกรรมระดับกลาง (นบก.) รุ่นที่ 39 ของกระทรวงอุตสาหกรรม ซึ่งจัดขึ้นระหว่างวันที่ 16 สิงหาคม – 17 กันยายน 2564 โดยมีผู้ผ่านการอบรม จำนวน 46 คน ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม และผ่านระบบ Web Conference (ZOOM)
ทั้งนี้ การประชุมดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับที่ 32 ลงวันที่ 28 สิงหาคม พ.ศ. 2564
วันพฤหัสบดีที่ 26 สิงหาคม 2564
สธ.เผยการรอเตียงโควิด ผู้ป่วยสีเหลืองและแดง ในกทม. ลดลง ผลจากการนำเข้าระบบ HI / CI
กระทรวงสาธารณสุขเผย การรอเตียงโควิด 19 โดยเฉพาะสีเหลืองและสีแดง ในกทม. ลดลงผลจากการนำเข้าระบบ HI / CI  ล่าสุด 3 หน่วยงานประเมินคุณภาพมาตรฐานการดูแล HI นำร่องในโรงพยาบาลราชวิถีเลิดสิน และ นพรัตนราชธานี
วันนี้ (26 สิงหาคม 2564 ) ที่ ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์สมศักดิ์ อรรฆศิลป์ อธิบดีกรมการแพทย์ แถลงข่าวว่า สถานการณ์โควิด 19 ภาพรวมในช่วงสัปดาห์ที่ผ่านมา มีผู้ที่ติดเชื้อหายป่วยมากกว่าผู้ป่วยรายใหม่ อัตราการครองเตียงในต่างจังหวัดยังตึงตัวอยู่บ้างแต่มีการขยายเตียงไปยังโรงพยาบาลชุมชนจึงพบปัญหาไม่มาก ส่วนใน กทม. เตียงรองรับผู้ป่วยยังไม่เพียงพอจึงได้ปรับการดูแลรักษาผู้ติดเชื้อด้วยระบบ Home Isolation : HI ข้อมูลจาก สปสช. ถึงวันที่ 25 สิงหาคม 2564มีผู้ป่วยที่เข้าระบบ HI ในกทม.สะสม 87,023 คน โดยมีสถานพยาบาลทุกสังกัด และคลินิกชุมชนอบอุ่นและคลินิกอื่นๆ ร่วมดูแล สำหรับผู้ป่วยรายใหม่ใน กทม. ที่มีประมาณ 4,000 คน ต่อวันนั้น จะเข้าระบบ HI ประมาณ 1,000 คนต่อวัน กลุ่มที่ไม่สามารถมารถทำ HI ได้ จะมีการดูแลแบบ Community Isolation : CI แยกกักที่ชุมชน/ศูนย์พักคอยในกทม. มีจำนวน 64 แห่ง 8,694 เตียง รองรับผู้ป่วย 200-300 คนต่อวัน ขณะนี้อยู่ในระบบ 3,410 คน สะสม 15,749 คน ผลจากการนำผู้ป่วยเข้าระบบ HI และ CI ทำให้โรงพยาบาลมีเตียงรองรับผู้ป่วยอาการสีเหลืองและสีแดงมากขึ้น ระยะเวลารอเตียงไม่เกิน 24 ชั่วโมง
นายแพทย์สมศักดิ์ กล่าวต่อว่า สำหรับมาตรฐานการดูแล HI กรมการแพทย์ จะร่วมกับ สปสช. และสถาบันรับรองคุณภาพสถานพยาบาล (สรพ.) ทำการประเมินคุณภาพทั้งผู้ให้และผู้รับบริการ นำร่องใน 3 โรงพยาบาล ได้แก่ โรงพยาบาลราชวิถี เลิดสิน และ นพรัตนราชธานี และจะประเมินให้ครบทุกเครือข่ายต่อไป
นอกจากนี้ ในผู้ติดเชื้อกลุ่มเปราะบาง เช่น ผู้พิการทางกาย ทางจิต หรือเด็ก ได้รับความร่วมมือจากหลายภาคส่วนจัดการดูแลโดยเฉพาะ เช่น โรงพยาบาลศรีธัญญา โรงพยาบาลสมเด็จเจ้าพระยา ดูแลผู้มีปัญหาทางจิตเวช โรงพยาบาลสนามบ้านวิทยาศาสตร์สิรินธรเพื่อคนพิการ ดูแลกลุ่มคนพิการ และสถาบันราชานุกูล ดูแลเด็กพิเศษและครอบครัว รวมถึงมีระบบ HI ของสถาบันสิรินธรเพื่อคนพิการ CI ของโรงเรียนสอนคนตาบอดกรุงเทพ ซึ่งเป็นความร่วมมือระหว่างโรงพยาบาลรามาธิบดีและโรงพยาบาลสนามบ้านวิทยาศาสตร์สิรินธรเพื่อคนพิการ และ CI สำหรับเด็กอายุ 7-15 ปี ที่ ศูนย์สร้างสุขทุกวัย เกียกกาย โดย สถาบันเด็กแห่งชาติมหาราชินี ร่วมกับเขตดุสิตเป็นพลังความร่วมมือของทุกภาคส่วนที่จะช่วยดูแลผู้ติดเชื้อให้ผ่านพ้นวิกฤตไปด้วยกัน
ทั้งนี้ ผู้ที่จะเข้าระบบ HI ได้นั้น ต้องปฏิบัติตามแนวทาง 7 แยก คือ แยกนอนในห้องหรือนอนห่างจากผู้อื่น แยกกินอาหารคนเดียว แยกอยู่ในพื้นที่เฉพาะ แยกใช้ของใช้ส่วนตัว แยกทิ้งขยะ แยกห้องน้ำหรือใช้ห้องน้ำเป็นคนสุดท้าย และ แยกอากาศคือสวมหน้ากากอนามัยตลอดเวลา โดย สปสช.จะจัดส่งชุดมาตรฐาน (Standard Set) ประกอบด้วย ปรอทวัดไข้ เครื่องวัดออกซิเจนในเลือด หน้ากากอนามัย ถุงขยะสีแดง และอาหาร 3 มื้อถึงบ้านส่วนยาที่จ่ายให้ขึ้นอยู่กับอาการ มีการติดตามอาการด้วยระบบเทเลเมดิซีน 2 ครั้งต่อวัน
****************************** 26 สิงหาคม 2564
วันพุธที่ 23 กุมภาพันธ์ 2565
รัฐบาลลดภาษีนำเข้ารถยนต์ไฟฟ้า สูงสุดร้อยละ 40
วันพุธที่ 23 กุมภาพันธ์ 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลสนับสนุนการใช้รถยนต์ไฟฟ้าภายในประเทศโดยเห็นชอบร่างประกาศกระทรวงการคลัง เรื่อง การลดอัตราอากรและยกเว้นอากรศุลกากร โดยเป็นการลดอัตราภาษีอากรขาเข้าสำหรับรถยนต์ไฟฟ้าแบบแบตเตอรี่สำเร็จรูป CBU ประกอบสำเร็จรูปนำเข้าทั้งคัน ให้ได้รับสิทธิพิเศษภายใต้ความตกลงเขตการค้าเสรี FTA และการนำเข้าทั่วไปในปี 2565-2566 โดยกลุ่มที่มีราคาขายปลีกไม่เกิน 2 ล้านบาทกรณีใช้สิทธิ FTA อากรไม่เกินร้อยละ 40 ให้ยกเว้นอากร อากรเกินร้อยละ 40 ให้ลดลงร้อยละ 40 กรณีนำเข้าทั่วไปอากรร้อยละ 80 ให้ลดลงเหลือร้อยละ 40 กลุ่มที่มีราคาขายปลีก 2-7 ล้านบาทใช้สิทธิ FTA อากรไม่เกินร้อยละ 20 ให้ยกเว้นอากร อากรเกินร้อยละ 20 ให้ลดลงร้อยละ 20 และอากรนำเข้าทั่วไปลดเหลือร้อยละ 60
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 22 ธันวาคม 2564
“อนุทิน” เผย ตร.เร่งติดตามนักท่องเที่ยวติดโควิดหนีกักตัว ย้ำการชะลอ Test &Go ไม่ใช่ปิดประเทศ
รองนายกรัฐมนตรีและรัฐมนตรีว่าการกระทรวงสาธารณสุข เผย ผลตรวจเบื้องต้นพบผู้ติดเชื้อโอมิครอน 104 ราย ยืนยันแล้ว 27 ราย เร่งติดตามผู้สัมผัสเพิ่มเติม ส่วนนักท่องเที่ยวอิสราเอลหลบหนีการกักตัว ตำรวจกำลังเร่งติดตาม หากพบจะให้รักษาก่อนดำเนินคดี
รองนายกรัฐมนตรีและรัฐมนตรีว่าการกระทรวงสาธารณสุข เผย ผลตรวจเบื้องต้นพบผู้ติดเชื้อโอมิครอน104 ราย ยืนยันแล้ว 27 ราย เร่งติดตามผู้สัมผัสเพิ่มเติม ส่วนนักท่องเที่ยวอิสราเอลหลบหนีการกักตัว ตำรวจกำลังเร่งติดตาม หากพบจะให้รักษาก่อนดำเนินคดี ย้ำขณะนี้ชะลอ Test &Go ไม่ใช่ปิดประเทศ ยังเดินทางมาได้แต่ต้องเข้าระบบกักตัวหรือภูเก็ตแซนด์บ็อกซ์
วันนี้ (22 ธันวาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขให้สัมภาษณ์ว่า จากการตรวจเบื้องต้นพบผู้ติดเชื้อโควิด19 สายพันธุ์โอมิครอนสะสม 104 ราย ตรวจยืนยันแล้ว 27 ราย ส่วนกรณีครอบครัวหนึ่งที่ จ.กาฬสินธุ์ เดินทางกลับมาจากต่างประเทศ ผลการตรวจไม่พบเชื้อ ต่อมาในภายหลังพบการติดเชื้อเป็นสายพันธุ์โอมิครอน มีประวัติเดินทางไปหาลูกเขยที่ จ.อุดรธานี กำลังอยู่ระหว่างติดตามผู้สัมผัสเพิ่มเติม
นายอนุทินกล่าวว่า ข้อมูลเบื้องต้นสายพันธุ์โอมิครอนอาการไม่ได้รุนแรงมากกว่าเดลตา แต่อาจติดเชื้อเร็วกว่าอย่างไรก็ตาม เรื่องนี้ต้องพิจารณาเทียบบริบทระหว่างไทยและยุโรป ซึ่งประเทศไทยเข้มมาตรการป้องกันตัวมากกว่า90% จึงอย่าเพิ่งกังวลจนกว่าจะมีข้อมูลพิสูจน์ทางการแพทย์ชัดเจน ส่วนยาและวัคซีนยังมีเพียงพอ ขอให้ช่วยกันเข้มมาตรการป้องกันตนเองสูงสุด และ COVID Free Setting ไปรับวัคซีนเข็ม 3 ตามกำหนด ส่วนระบบการรักษา มีการดูแลที่บ้านและชุมชน รวมถึงมีโรงพยาบาลสนามและฮอสปิเทลรองรับ ทำให้โรงพยาบาลสามารถรองรับหากมีผู้ป่วยอาการหนักได้
นายอนุทินกล่าวต่อว่า สำหรับนักท่องเที่ยวชาวอิสราเอลที่ติดโควิดหลบหนีออกจากโรงแรมกักตัวย่านสุขุมวิทตำรวจกำลังเร่งติดตาม เมื่อพบตัวจะรีบรักษาก่อนแล้วจึงดำเนินการตามกฎหมาย โดยการเดินทางเข้าประเทศขณะนี้จะใช้ระบบกักตัวและภูเก็ตแซนด์บ็อกซ์ ส่วนผู้ที่ได้รับอนุญาตให้เข้ามาแล้วจะเพิ่มมาตรการตรวจRT-PCR อีกครั้งในวันที่ 7 ยืนยันว่าการชะลอ Test &Go ไม่ได้เป็นการปิดประเทศชั่วคราวตามที่กังวล โดยจะประเมินอีกครั้งวันที่ 4 มกราคม 2565 ถ้าสถานการณ์เป็นไปด้วยดีจะเร่งผ่อนคลายให้กลับมาตามเดิม
*********************************** 22 ธันวาคม 2564
วันเสาร์ที่ 12 กุมภาพันธ์ 2565
นายกรัฐมนตรีเร่งรัดเบิกจ่ายงบประมาณ กำชับรัฐมนตรีทุกกระทรวงกำกับติดตามให้เป็นไปตามเป้าหมายผลักดันเม็ดเงินเข้าระบบฟื้นฟูเศรษฐกิจจากโควิด-19 แนะหน่วยงานกำหนดโครงการสอดคล้องวิถีใหม่
นายกรัฐมนตรีเร่งรัดเบิกจ่ายงบประมาณ กำชับรัฐมนตรีทุกกระทรวงกำกับติดตามให้เป็นไปตามเป้าหมายผลักดันเม็ดเงินเข้าระบบฟื้นฟูเศรษฐกิจจากโควิด-19 แนะหน่วยงานกำหนดโครงการสอดคล้องวิถีใหม่ new normal ลดปัญหาเบิกจ่ายพลาดเป้า
วันที่ 12 ก.พ. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า สำนักงบประมาณได้รายงานให้พล.อ.ประยุทธ์ จันทร์โอชา นายกรัฐมนตรีและรมว.กลาโหม ทราบถึงภาพรวมการใช้จ่ายงบประมาณประจำปี 2565 โดยพบว่า ณ ไตรมาสที่1 (ต.ค.-ธ.ค.2564) ทั้งงบประมาณรายจ่ายประจำ และรายจ่ายลงทุนมีการเบิกจ่าย ก่อหนี้ผูกพันสูงกว่าเป้าหมาย อย่างไรก็ตาม สถานการณ์โควิด-19 ที่ยังแพร่ระบาด ยังส่งผลให้หลายหน่วยงานต้องปรับแผนการปฏิบัติงานและการใช้จ่ายให้เหมาะสมกับสถานการณ์ทำให้บางส่วนมีการเบิกจ่ายไม่เป็นไปตามเป้าหมาย ในส่วนนี้นายกรัฐมนตรีได้กำชับ ให้แต่ละกระทรวง หรือหน่วยงานพิจารณาแนวทางการดำเนินงาน กำหนดโครงการต่างๆ ที่สอดคล้องกับปริบทใหม่ หรือ New Normal เพื่อให้การใช้จ่ายงบประมาณเป็นไปตามเป้าหมาย
น.ส.ไตรศุลี กล่าวว่า เพื่อให้เม็ดเงินงบประมาณเข้าสู่ระบบเศรษฐกิจและมีส่วนสำคัญในการฟื้นฟูเศรษฐกิจจากผลกระทบโควิด-19 นายกรัฐมนตรีได้สั่งการให้ทุกกระทรวงและหน่วยงานดำเนินการตามข้อเสนอแนะของสำนักงบประมาณ คือให้มีการเร่งรัดการดำเนินการจัดซื้อจัดจ้างงบลงทุนรายการปีเดียว โดยให้ก่อหนี้ผูกพันให้เสร็จภายในไตรมาสที่2ของปีงบประมาณ (ม.ค.-มี.ค.2565) และให้รัฐมนตรีเจ้าสังกัด รัฐมนตรีที่กำกับดูแล หรือรัฐมนตรีผู้รักษาการตามกฎหมาย กำกับหน่วยรับงบประมาณ ดูแล เร่งรัด ติดตามและประเมินการปฏิบัติงานการใช้จ่ายงบประมาณให้เป็นไปตามเป้าหมายที่กำหนดไว้ ซึ่งสำนักงบประมาณนำผลการเบิกจ่ายที่เกิดขึ้นมาเป็นข้อมูลประกอบการพิจารณางบประมาณปี 2566 ด้วย
รองโฆษกประจำสำนักนายกรัฐมนตรี กล่าวว่า สำหรับผลการใช้จ่ายงบประมาณของหน่วยรับงบประมาณ ณ ไตรมาสที่ 1 ปีงบประมาณ 2565(1ต.ค.-31ธ.ค.2564) มีการเบิกจ่ายงบประมาณไปทั้งสิ้น 9.86 แสนล้านบาท คิดเป็นร้อยละ 31.83 ของงบประมาณรวม 3.1 ล้านล้านบาท มีการก่อหนี้ผูกพันแล้ว 1.13 ล้านล้านบาท คิดเป็นร้อยละ 36.46 สูงกว่าเป้าหมายอยู่ร้อยละ 1.83 และร้อยละ 2.38 ตามลำดับ
ทั้งนี้ แยกเป็นการเบิกจ่ายงบประมาณรายจ่ายประจำ 8.89 แสนล้านบาท คิดเป็นร้อยละ 35.70 จากวงเงินงบประมาณรายจ่ายประจำรวม 2.49 ล้านล้านบาท ก่อหนี้ผูกพันแล้ว 8.98 แสนล้านบาท คิดเป็นร้อยละ 36.07 สูงกว่าเป้าหมาย ร้อยละ 1.70 และร้อยละ 0.74 ตามลำดับ
ในส่วนของการเบิกจ่ายงบลงทุน มีการเบิกจ่าย 9.70 หมื่นล้านบาท คิดเป็นร้อยละ 15.95 ของวงเงินรายจ่ายลงทุนทั้งหมด 6.08 แสนล้านบาท ก่อหนี้ผูกพันแล้ว 2.31 แสนล้านบาท คิดเป็นร้อยละ 38.04 สูงกว่าเป้าหมายร้อยละ 2.95 และร้อยละ 9.08 ตามลำดับ
วันอาทิตย์ที่ 12 มิถุนายน 2565
นายก ห่วงใย สั่ง รมว.เฮ้ง ดูแลช่วยเหลือหนุ่มเพชรบูรณ์ตกงานอย่างเต็มกำลัง
...
เมื่อวันที่ 12 มิถุนายน 2565 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่สื่อโซเชียลนำเสนอหนุ่มรายหนึ่งชื่อ นายสุระชัย ไชยบาล หรือ กอล์ฟ อายุ 35 ปี ชาวจังหวัดเพชรบูรณ์ ถูกเลิกจ้างเนื่องจากลางานเพื่อไปดูแลภรรยาที่ป่วย ทันทีที่ทราบข่าวดังกล่าวท่านนายกรัฐมนตรีและรัฐมนตรีว่าการกระทรวงกลาโหม พล.อ.ประยุทธ์ จันทร์โอชา และ พล.อ.ประวิตร วงษ์สุวรรณ รองนายกรัฐมนตรี ซึ่งท่านกำกับดูแลกระทรวงแรงงาน ได้มีความห่วงใยจึงได้ให้กระทรวงแรงงานลงพื้นที่เข้าไปดูแลให้ความช่วยเหลืออย่างใกล้ชิด ผมจึงได้สั่งการให้ 5 เสือแรงงานในพื้นที่ จ.เพชรบูรณ์ ได้แก่ แรงงานจังหวัด จัดหางานจังหวัด ผู้อำนวยการสำนักงานพัฒนาฝีมือแรงงานเพชรบูรณ์ สวัสดิการและคุ้มครองแรงงานจังหวัด และประกันสังคมจังหวัด ได้ลงพื้นที่เข้าไปช่วยเหลือลูกจ้างทันที ซึ่งพบว่า นายสุระชัย ไชยบาล ลูกจ้างรายดังกล่าว ต้องการที่จะประกอบอาชีพเป็นช่างตัดผม จึงมอบหมายให้กรมพัฒนาฝีมือแรงงาน เร่งฝึกอบรมให้ความรู้ด้านช่างตัดผมและมอบอุปกรณ์ตัดผมเป็นเครื่องมือไว้ประกอบอาชีพให้แก่นายสุระชัยอย่างเร่งด่วน โดยระหว่างการฝึกอบรมจะพาภรรยาที่ป่วย และลูกที่เพิ่งคลอดเข้ามาพักที่หอพักของสำนักงานพัฒนาฝีมือแรงงานเพชรบูรณ์ด้วย
นายสุชาติ กล่าวต่อว่า ในวันนี้ผมยังได้มอบหมายให้ นางสาวสุกัญญา องค์วิเศษไพบูลย์ แรงงานจังหวัดเพชรบูรณ์ เป็นตัวแทนพร้อมด้วยหัวหน้าส่วนราชการหน่วยงานในสังกัดกระทรวงแรงงานจังหวัดเพชรบูรณ์ ลงพื้นที่นำเงินส่วนตัวและสิ่งของไปมอบช่วยเหลือให้นายสุระชัย เพื่อเป็นค่าใช้จ่ายในการเดินทาง ค่ารถ ค่าที่พัก ที่จะพาภรรยาที่ป่วยไปทำคีโมฉายแสงที่โรงพยาบาลร้อยเอ็ด จำนวน 3 ครั้งๆ ละ 5,000 บาท รวมเป็นเงิน 15,000 บาท และมอบเงินอีกส่วนหนึ่งให้เป็นค่านม ค่าแพมเพิส ไว้เลี้ยงดูลูกที่เพิ่งคลอดได้เพียง 6 เดือน อีกเดือนละ 2,500 บาท เพื่อช่วยบรรเทาภาระค่าใช้จ่ายไปในเบื้องต้น จนกว่านายสุระชัยจะอบรมกับกรมพัฒนาฝีมือแรงงานแล้วเสร็จและออกมาประกอบอาชีพเลี้ยงดูครอบครัวได้
"ท่านนายกรัฐมนตรีห่วงใย และกำชับให้กระทรวงแรงงานลงพื้นที่เข้าไปช่วยเหลือดูแลอย่างใกล้ชิด ผมจึงได้ให้แรงงานจังหวัดเป็นตัวแทนไปมอบเงินและสิ่งของช่วยเหลือ เพื่อบรรเทาความเดือดร้อนในเบื้องต้น เมื่อหลังจากฝึกอบรมเสร็จสิ้นแล้ว ผมและเพื่อนๆ จะรวบรวมเงินซื้อเครื่องมือและอุปกรณ์การตัดผมเพื่อมอบให้นายสุระชัยไว้ประกอบอาชีพด้วย ซึ่งสอดคล้องกับนโยบายกระทรวงแรงงานที่เราดูแลแรงงานเหมือนคนในครอบครัว และนโยบายของรัฐบาลที่จะไม่ทิ้งใครไว้ข้างหลัง " นายสุชาติ กล่าวในท้ายสุด